DA Den Europæiske Unions Tidende CE 88/585

(2004/C 88 E/0598)

SKRIFTLIG FORESPØRGSEL P-0020/03

af Claude Moraes (PSE) til Kommissionen

(10. januar 2003)

Om: Kasterelateret forskelsbehandling i Indien

Dalits, som tidligere benævntes kasteløse, er udsat for enhver tænkelig form for forskelsbehandling. De er indplaceret under den laveste gruppe i det sociale kastesystem i Indien, og de må ikke bo sammen med, gifte sig med eller endog drikke det samme vand som dem, der er født i familier tilhørende de højere kaster. Under det tredje topmøde mellem EU og Indien den 10. oktober 2002 udsendte EU og Indien en fælleserklæring, hvori de to parter bekræftede en gensidig forpligtelse til at styrke menneskerettighederne og opretholde en løbende bilateral dialog om spørgsmålet. Kun få dage efter denne erklæring blev fem dalits pryglet ihjel af personer tilhørende de højere kaster for at have flået døde køer (hvilket de gør for at tjene til livets ophold) på grund af et rygte om, at de ulovligt havde slagtet dyrene. Denne hændelse er udtryk for spændingerne mellem kasterne og den fortsatte kasterelaterede forskelsbehandling, som har præget livet i landdistrikterne i Indien.

Hvilke specifikke foranstaltninger agter EU at træffe for at lægge pres på de indiske myndigheder for at standse den udbredte forskelsbehandling af de undertrykte kaster i Indien?

Er Kommissionen enig i, at der i EU bør være større debat om spørgsmålet om kasterelaterede og beslægtede former for forskelsbehandling, og hvilke skridt vil der blive taget i dette øjemed?

Svar afgivet på Kommissionens vegne af Christopher Patten

(30. januar 2003)

Kommissionen er bekendt med de mange tilfælde af kasterelateret forskelsbehandling, der desværre fortsat forekommer i dagens Indien. Ikke desto mindre er der gjort betydelige fremskridt. For eksempel har Indiens mest folkerige stat (Uttar Pradesh) en kvindelig dalit som førsteminister, hvilket ville have været utænkeligt for ikke ret længe siden.

Som det ærede medlem ganske rigtig påpeger det, bekræftede EU og Indien i deres fælles presseudtalelse fra topmødet i København, at begge partnere er fast besluttede på at opretholde dialogen om menneskerettigheder. Dette tilsagn er allerede blevet fulgt op på alle møder på højt niveau mellem EU og Indien.

Det bør imidlertid huskes, at Indien er et demokrati, der bygger på retsstatsprincippet, og at pressen er fri og aktiv. Den interne debat er det mest effektive virkemiddel til at opnå ændringer på dette område. Desuden har Indien verdens mest omfattende og ældste handlingsprogram for positiv forskelsbehandling. Ikke alene er et antal stillinger i det offentlige og på universiteter forbeholdt visse kaster; det forholder sig også sådan, at 85 ud af 535 pladser i parlamentet er forbeholdt dalits.

Set fra en mere pragmatisk synsvinkel finansierer Kommissionen adskillige projekter i Indien inden for rammerne af det europæiske initiativ for menneskerettigheder og demokrati, og mange af disse projekter fokuserer på støtte til dalits og andre samfundsgrupper uden stemmeret.

Desuden bidrager Kommissionen til Indiens uddannelsessystem med en stor bevilling på 200 mio. EUR i form af gavebistand. Det er Kommissionens faste overbevisning, at man ved at støtte Indien i at nå millenium-udviklingsmålet om at sikre grunduddannelse for alle med særlig fokus på dem, der er svære at nå, såsom børn fra dalits- og stammesamfund, vil dalits i sidste ende få bedre chancer for at indtage positioner på alle niveauer i det indiske samfund.